ยานยนต์ลั่นปีนี้ไม่สาหัสถึงติดลบ
ไทยรุ่งฯแย้มรายได้โต10-12%อาปิโกหวังเพิ่ม5%คุยลูกค้าเยอะ
10 ส.ค. 2554

ไทยรุ่งฯแย้มรายได้โต10-12%อาปิโกหวังเพิ่ม5%คุยลูกค้าเยอะ
กลุ่มยานยนต์เดี้ยงตามญี่ปุ่นไทยมีวันหยุดเยอะ ไตรมาส 2 ทรุด TRU ยันเป้าทั้งปีรายได้โต 10-15% AH หวังเพิ่ม 5% เลวร้ายสุดขอเท่าปีก่อน
นายสมพงษ์ เผอิญโชค กรรมการผู้จัดการ บริษัท ไทยรุ่งยูเนียนคาร์ (TRU) เปิดเผยว่า รายได้รวมในปีนี้ยังเติบโตได้ 10-12% แม้ว่ายอดการผลิตรถยนต์ของบริษัทมีผลให้รายได้ไตรมาส 2 ลดลงประมาณ 10% จากไตรมาสแรกที่ทำได้ 620 ล้านบาทก็ตาม เพราะได้รับผลกระทบกรณีแผ่นดินไหวที่ญี่ปุ่น และไทยมีเทศกาลวันหยุดมาก
ทั้งนี้ ความต้องการใช้รถยนต์ทั่วโลกยังสูง และบริษัทยังมีข้อดีที่รับจ้างผลิตชิ้นส่วนที่หลากหลาย และมีคำสั่งให้ผลิตชิ้นส่วนในสินค้าใหม่เพิ่ม ประกอบกับบริษัทผลิตรถยนต์ส่วนใหญ่มีนโยบายให้ส่งชิ้นส่วนหลักให้บริษัทที่รับจ้างผลิตและประกอบชิ้นส่วนในต่างประเทศก่อนถึง 90% ส่วนอีก 10% ให้ในประเทศ
“เม.ย.พ.ค. ยอดขายได้รับผลกระทบมาก แต่เชื่อว่าจะเริ่มกลับมาฟื้นตัวในไตรมาส 3 เป็นต้นไป และทุกอย่างจะกลับมาฟื้นตัวในระดับปกติในไตรมาส 4” นายสมพงษ์ กล่าว
ด้านนายเย็บ ซู ชวน ประธานเจ้าหน้าที่บริหาร บริษัท อาปิโก ไฮเทค (AH) เปิดเผยว่า ปีนี้คาดว่ารายได้ของบริษัทจะเติบโตเพียง 5% หรือในกรณีเลวร้ายที่สุดน่าจะไม่มีการเติบโต หรือใกล้เคียงกับปีก่อนที่ทำได้ 1.1 หมื่นล้านบาท คงไม่ถึงเป้าหมายการเติบโต 10% เพราะภัยพิบัติสึนามิในญี่ปุ่นจะส่งผลกระทบต่ออุตสาห กรรมรถยนต์ลดลง 5-10% 
สำหรับไตรมาส 2 นี้ รายได้น่าจะลดลง 15% จากไตรมาสแรกที่มีรายได้ 2,831 ล้านบาท เนื่องจากสึนามิในญี่ปุ่นและมีวันหยุดจำนวนมาก แต่ในช่วงไตรมาส 3 และ 4 น่าจะกระเตื้องขึ้น
“บริษัทมีโอกาสดีกว่าผู้ผลิตรายอื่น เพราะรับผลิตโมเดลใหม่ ผลิตชิ้นส่วนรถอีโคคาร์ให้กับฮอนด้าและนิสสัน” นายเย็บ กล่าว
อย่างไรก็ตาม ผลกระทบจากภัยพิบัติในญี่ปุ่นไม่มีผลต่อแผนการลงทุนของบริษัทในปีนี้แต่อย่างใด หากมีโอกาสการลงทุนที่ดีก็พร้อมเข้าลงทุนอย่างต่อเนื่อง 
นายประพล พรประภา รองกรรมการผู้จัดการ บริษัท ฐิติกร (TK) กล่าวว่า บริษัทไม่ได้รับผลกระทบจากเหตุการณ์สึนามิที่ญี่ปุ่น เพราะมีสัดส่วนการให้เช่าซื้อรถจักรยานยนต์มากถึง 80% รถยนต์มีเพียง 20% 
บริษัทได้เพิ่มเป้ารายได้ปีนี้โตขึ้นจากปีก่อน 10-12% ซึ่งสูงกว่าอุตสาหกรรมที่โต 10% จากเดิมคาดโต 5-7% เท่านั้น ขณะเดียวกันได้เพิ่มเป้าการเติบโตของพอร์ตสินเชื่อเป็น 20% เดิมมองไว้ 10% เนื่องจากไตรมาสแรกได้รับอานิสงส์จากราคาสินค้าเกษตรได้ราคาดี ทำให้ลูกค้าส่วนใหญ่ซึ่งเป็นเกษตรกรมีรายได้ดี 
สำหรับการเลือกตั้งที่จะเกิดขึ้นในวันที่ 3 ก.ค.นี้ ช่วยได้เล็กน้อย ไม่สามารถกระตุ้นยอดเช่าซื้อเติบโตมากเหมือนเมื่อก่อน เนื่องจาก 23 รัฐบาลที่ผ่านมานิยมใช้นโยบายการกระจายรายได้กับคนต่างจังหวัดอย่างต่อเนื่อง
เรื่องอัตราดอกเบี้ยเช่าซื้อรถมอเตอร์ไซค์นั้น บริษัทยังไม่มีการปรับขึ้น เพราะการแข่งขันสูง โดยปัจจุบันคิดอัตราดอกเบี้ยที่ 2% ส่วนตลาดรถยนต์หากตลาดโดยรวมปรับขึ้น บริษัทคงปรับขึ้นประมาณ 0.01-0.012% 
“บริษัทปรับพอร์ตดอกเบี้ยเงินกู้ระยะยาว 70% ที่ดอกเบี้ย 4% ตั้งแต่ปีก่อน เพราะเห็นแนวโน้มดอกเบี้ยขาขึ้น และเงินที่อยู่รวมกับหุ้นกู้ที่ออกขาย ทำให้บริษัทมีเงินและสภาพคล่องรองรับไปถึง 3-5 ปีข้างหน้า” นายประพล กล่าว